
EPILÓGUS

Impresszum


Ezt a könyvet az én kis szerelmes pacsirtáimnak ajánlom,
akik ilyen hatalmas sikerre vitték az Alvilági románc-
sorozatot. Remélem, ezek a könyvek nektek is olyan nagy
boldogságot okoztak, mint nekem. 2020 egy őrült év volt,
de együtt átvészeltük.

Sebastian





A LA MER SARKI BOKSZÁBAN ÜLÖK A KÉT FIVÉREMMEL ÉS A KISHÚGOMMAL, AIDÁVAL. Már egy órája bezárt a hely, ezért a felszolgálók leszedték az asztalokról a terítőket és a poharakat, a szakácsok pedig most fejezik be a tűzhelyek és a hűtők alapos takarítását.

A csapos még mindig az éjszakai leltárt végzi, valószínűleg tovább marad, mint általában, ha esetleg valamelyikünk még szeretne inni valamit. Ez az előnye annak, ha valakinek saját étterme van… Senki sem rúgja ki onnan.

A La Mer a kiváló tengeri ételeiről híres – a laposhalat és a lazacot a keleti partról szállítják ide minden reggel, a királyrákok lába pedig hosszabb, mint az ember karja. Mindannyian vajban sült homárt ettünk ma este. Az elmúlt pár órában csak iszogattunk és beszélgettünk, mert hosszú időre talán ez lesz az utolsó közös esténk.

Dante holnap reggel Párizsba utazik. Elviszi a feleségét, a fiát és az újszülött kislányát az óceánon túlra. Úgy nevezik, extranászút, nekem azonban van egy olyan érzésem, hogy nem fognak visszajönni.

Dante soha nem akart capocrimine lenni. Már évek óta ő a családunk valódi vezetője, de csak azért, mert ő a legidősebb – nem azért, mert így akarta.

Természetesen még mindig apám az igazi don, ám az egészsége évről évre romlik. Egyre több feladatot ad át másnak a családi üzlet irányításában. Régen személyesen ő intézett minden találkozót a maffiacsaládokkal, bármilyen apróságról volt is szó. Most már csak akkor veszi fel az öltönyét, és hagyja el a házat, ha a helyzet tényleg megkívánja.

Remeteként él a Meyer Avenue-n lévő régi kúriánkban. Ha a házvezetőnőnk, Greta nem lakna a házban, nem ebédelne együtt vele, és nem hallgatná meg a panaszkodását arról, hogy Steinbecknek előkelőbb helyet kellene elfoglalnia az írók panteonjában, mint Hemingwaynek, akkor komolyan aggódnék érte.

Azt hiszem, bűntudatom van, mert én is vele lakhatnék. A testvéreim mind elköltöztek – Dante és Aida megházasodtak, Nero összeköltözött a barátnőjével, Camille-lal, és egy, a vadonatúj autószerelő műhely fölötti lakásban laknak. Miután befejeztem az iskolát, hazamehettem volna, de nem tettem. Inkább az egyik alvezéremmel, Jace-szel lakom együtt a Hyde Parkban.

Azzal győzködöm magam, hogy egyedüllétre van szükségem, mert így olyan későn vihetek haza lányokat, amilyen későn csak akarok. Igazság szerint viszont úgy érzem, ez éket vert közém és a családom többi tagja közé. Úgy érzem, sodródom… Látom őket, de már nem egy csónakban evezünk.

Ők gyorsan változnak, ahogy én is, de szerintem nem egyformán tesszük.

Már három év telt el azóta, hogy az utolsó összetűzésünk volt a Griffin családdal.

Az az este megváltoztatta az életemet.

Egy vacsorával kezdődött, körülbelül olyannal, mint ez is, csakhogy akkor a családi házunk tetőteraszán voltunk – még mindannyian együtt laktunk. Megnéztük a tűzijátékot a tó fölött, mert tudtuk, hogy a Griffin család szülinapi partit rendez a legfiatalabb lányuknak.

Milyen más lenne az életünk, ha akkor nem láttuk volna azt a tűzijátékot! Ha Aida nem valamiféle kihívásnak vagy hívó szónak tekintette volna.

Emlékszem, ahogy tükröződtek a szemében a színes, felrobbanó fények, amikor felém fordult, és azt súgta: Lógjunk be a bulijukra!

Belopakodtunk a Griffin-birtokra. Aida ellopta a dédapjuk óráját, és véletlenül tüzet okozott a könyvtárban. Emiatt aznap este Callum Griffin utánunk eredt, és a mólón csapdába ejtett minket. Aztán a testőre eltörte a térdemet.

Ez a törés teljesen más irányba fordította az életemet.

Azelőtt semmi más nem érdekelt a kosárlabdán kívül. Mindennap órákig játszottam. Nehéz visszaemlékezni arra, mennyire kitöltötte az életemet. Bárhová mentem, ott volt velem egy labda. Minden szabad percemben a pattogtatást gyakoroltam, meg azt, hogyan adogassam át a labdát a két kezem között. Minden este régi meccseket néztem a tévében lefekvés előtt. Azt olvastam, hogy Kobe Bryant addig nem hagyta abba a gyakorlást, amíg legalább négyszáz kosarat nem dobott egy nap. Én úgy döntöttem, hogy naponta ötszázat fogok dobni, ezért még órákig ott maradtam a rendes edzések után, amíg a takarító le nem kapcsolta a villanyt a tornateremben.

A labda tapintása és ritmusa beleégett az agyamba. Érdes felülete volt a legismertebb dolog számomra a világon, a legismertebb hang pedig a tornacipők nyikorgása a keményfa padlón.

Ez volt életem igaz szerelme. Sokkal fontosabb volt, mint a lányok, az evés, a szórakozás vagy bármi más.

Amikor a testőr a csizmájával a térdembe rúgott, és éreztem azt a mindent elhomályosító, hátborzongató fájdalmat, már tudtam, hogy az álmomnak vége. A profik felépülnek a sérülésekből, de a sérült játékosokból soha nem lesznek profik.

Egy éven keresztül tagadásban éltem. Minden egyes nap részt vettem a rehabilitáción. Kibírtam a műtéteket, a meleg borogatásokat, a hideg borogatásokat, az ultrahang-terápiát a sérült szöveten, a környező izmok elektromos stimulációját, valamint a fizikoterápia végtelenül hosszú, unalmas óráit.

Naponta jártam konditerembe, igyekeztem a testem többi részét a lehető legerősebbre edzeni. Tizenöt kiló izmot szedtem fel a korábbi vékony alakomra.

De mind hiába volt. A sántításom elmúlt, a gyorsaságom viszont soha nem tért vissza. Amikor azon kellett volna dolgoznom, hogy gyorsabb és pontosabb legyek, még arra a szintre sem sikerült visszajutnom, ahol korábban voltam. Az árral szemben úsztam, miközben lassan sodródtam lefelé.

Most pedig azzal a furcsa alternatív valósággal kell együtt élnem, hogy a Griffinek a legközelebbi szövetségeseink. A húgom, Aida ahhoz a férfihoz ment feleségül, aki megparancsolta a testőrének, hogy törje el a térdemet.

Az a furcsa, hogy nem gyűlölöm Callumot. Jól bánik a húgommal. Őrülten szerelmesek egymásba, és született egy kisfiuk is – mindkét család örököse –, Miles Griffin. A Griffinek betartották a házassági szerződés rájuk eső részét. Lojális partnerek azóta is.

Én viszont még mindig kibaszottul dühös vagyok.

Mindennap itt van bennem ez a kavargó, forrongó düh.

Mindig is tudtam, miből él a családom. Ez legalább annyira a Gallók életének szerves része, mint amennyire a vérünk és a csontunk. Maffiózók vagyunk.

Ezt soha nem kérdőjeleztem meg.

Csak azt hittem, van más választásom.

Azt hittem, létezhetek ennek a világnak csupán a szélén anélkül, hogy belefolynék, és azzal foglalkozhatok az életben, amivel én akarok.

Nem jöttem rá, hogy ez az élet máris leláncolt, és nincs más választásom. Így vagy úgy, de végül úgyis belefolytam volna ebbe az egészbe.

Miután eltört a térdem, természetesen kiraktak a csapatból, és a testvéreim egyre többször kértek meg, hogy segítsek nekik egy-egy munkában.

Amikor Nessa Griffint elrabolták, csatlakoztunk a Griffinekhez a lengyel maffia elleni vendettájukban. Azt hittem, én csak erősítésnek vagyok ott, maximum őrszemnek, aztán láttam, hogy az egyik lengyel katona fegyvert fog a testvéremre, és az ösztönöm átvette az irányítást. Felemeltem a kezemet, a férfi szeme közé szegeztem a pisztolyt, majd gondolkodás nélkül meghúztam a ravaszt.

A férfi hátraesett. Arra számítottam, hogy rám tör valamilyen érzés: döbbenet, rémület, bűntudat.

Ehelyett… abszolút semmit nem éreztem. Elkerülhetetlennek tűnt, mintha eleve az lett volna megírva számomra, hogy megöljek valakit. Mintha mindig is ez lett volna az igazi természetem.

Ekkor jöttem rá, hogy valójában nem vagyok jó ember.

Pedig mindig is annak tartottam magam. Szerintem ezzel mindenki így van.

Azt gondoltam, melegszívűbb vagyok, mint a fivérem, Dante. Kevésbé pszichopata, mint Nero, és sokkal felelősségteljesebb, mint Aida. Kedves, szorgalmas, jó embernek hittem magam.

Abban a pillanatban azonban rádöbbentem, hogy bennem is megvan az erőszak. És az önzőség. Nem akartam feláldozni a testvéremet valaki más miatt. Magamat pedig még annyira sem. Hajlandó voltam bántani vagy megölni egy másik embert. Vagy ennél még sokkal rosszabbat is tenni.

Furcsa dolog ezt felismerni magamban.

Végignézek az asztalnál ülő testvéreimen. Így vagy úgy, de mindannyiuknak vér tapad a kezéhez, bár ránézésre ezt senki sem gondolná. Vagyis talán Dantéról igen – az ő keze úgy néz ki, mint egy sebhelyekkel tarkított baseballkesztyű. Arra teremtették, hogy széttépjen embereket. Ha gladiátor lenne, a rómaiak egy oroszlánnal tennék össze, hogy kiegyenlített legyen a küzdelem.

Viszont mindannyian boldogabbnak tűnnek, mint évek óta bármikor.

Aida szeme ragyog, az arca kipirult a bortól. Amíg szoptatott, nem tudott inni, ezért most boldog, hogy végre megint becsíphet egy kicsit.

Dante arcáról elégedettség sugárzik, mintha máris egy utcai kávézóban ülne Párizsban. Mintha már elkezdte volna az élete hátralevő részét.

Még Nero is megváltozott, pedig ő az, akiről sosem gondoltam volna, hogy megtalálja a boldogságot.

Ő mindig is annyira kegyetlen volt, tele haraggal. Igazság szerint kamaszkorunkban szociopatának tartottam – láthatóan senkivel sem törődött, még a saját családjával sem. Igazából egyáltalán nem.

Aztán megismerte Camille-t, és teljesen megváltozott. Azt nem mondom, hogy rendes ember lett belőle – mert még mindig baromi kegyetlen.

Ám eltűnt az a nihilista stílusa. Most sokkal összeszedettebb és elszántabb, mint valaha. Most már van vesztenivalója.

– Meg fogsz tanulni franciául? – kérdezi Aida Dantétól.

– Igen – mordul fel a bátyám.

– Ezt nem tudom elképzelni – jegyzi meg Nero.

– Képes vagyok megtanulni franciául – vágja rá védekezőn Dante. – Nem vagyok idióta.

– Nem az intelligenciádról van szó – magyarázza Aida –, hanem az akcentusodról.

– Ezt hogy érted?

Aida és Nero vidáman egymásra néznek.

– Még az olasz akcentusod… sem valami jó – feleli Aida.

– Te meg miről beszélsz?

– Mondj valamit olaszul! – biztatja Aida.

– Jól van – vágja rá Dante dacosan. – Voi due siete degli stronzi! Ti ketten seggfejek vagytok!

A mondat helyes, a probléma az, hogy Dante még mindig a monoton chicagói kiejtésével beszél, ezért a mondat inkább így hangzik: Voj dúvéj sziétáj déglí sztráncí. Mintha egy közép-nyugati földműves próbálná felolvasni egy puccos olasz étterem étlapját.

Aida és Nero felkacag, és én is halkan felhorkanok. Dante a homlokát ráncolva néz ránk, még mindig nem hallja magát.

– Mi az? – kérdezi. – Mi olyan rohadt vicces ebben?

– Jobb lesz, ha inkább hagyod, hogy Simone beszéljen – tanácsolja neki Aida két kuncogás között.

– Soha nem éltem Olaszországban! – morog Dante. – Viszont beszélek egy kicsit arabul, amit ti, kacagó hiénák, nem mondhattok el magatokról. – Amikor ők ketten még mindig nem hagyják abba a nevetést, Dante hozzáteszi: – Elmentek ti a picsába! Ismerem a kultúrákat.

– Talán csak a joghurtkultúrákat – vágja rá Nero, amitől csak még jobban nevetnek.

Szerintem régen Dante egymáshoz koccintotta volna a fejüket, most azonban, hogy már apa és férj, felülemelkedett ezen az ostobaságon. A fejét rázva int a csaposnak, hogy kér még egy italt.

Aida semmin sem emelkedett felül azóta, hogy anya lett. Amikor látja, hogy Dante már nem reagál többé az ugratásra, körülnéz az asztalnál ülőkön, és szürke szeme rajtam állapodik meg.

– Sebnek van érzéke a nyelvekhez – jelenti ki. – Emlékszel, amikor visszajöttünk Szardíniáról, és azt gondoltad, hogy olaszul kell beszélned a vámtiszttel? Folyton azt kérdezgette, hogy tényleg amerikai állampolgár vagy-e, te meg semmi mást nem mondtál, csak azt ismételgetted, hogy il mio nome è Sebastian.

Ez igaz. Hétéves voltam, és zavarba jöttem, hogy minden felnőtt engem bámul, és rám förmed. Úgy lebarnultam az olasz nyaraláson, hogy teljesen úgy néztem ki, mintha apám elrabolt volna a Costa Reiről, és megpróbált volna átcsempészni az óceán túlpartjára.

A vámtiszt többször is megkérdezte: Ez a te családod? Amerikai vagy? Én pedig valami ok miatt úgy döntöttem, hogy kizárólag az anyanyelvén válaszolok neki, pedig beszélt angolul is. Akkor csupán annyit tudtam ismételgetni, hogy a nevem Sebastian.

A francba, hogy Aida emlékszik erre… Még csak ötéves volt. Csakhogy sosem felejt el semmi kínos dolgot, amit később a legalkalmatlanabb időben szóba hozhat.

– Még tovább akartam maradni azon a nyaraláson – felelem Aidának hűvösen.

– Jó stratégia – mondja. – Majdnem örökre ott maradtál.

Hiányozni fog Dante. Hiányozni fog minden testvérem, miután elmennek, és a saját életüket élik.

Bosszantóak és kibírhatatlanok néha, de szeretnek engem. Ismerik minden hibámat, minden bűnömet, és így is elfogadnak. Tudom, hogy bármikor számíthatok rájuk, és bárhová eljönnének miattam. Ez egy nagyon erős kötelék.

– Majd elmegyünk meglátogatni titeket – mondom Danténak.

Erre halványan elmosolyodik.

– De ne mind egyszerre, ha lehet! Nem akarom elriasztani Simone-t, miután végre összeházasodtunk.

– Simone szeret engem – jelenti ki Aida. – És már kezdem megvesztegetni a gyerekeidet is, hogy belopjam magam a szívükbe. Tudod, az a módja annak, hogy a kedvenc nagynénjük legyek, hogy… hangos és veszélyes ajándékokat adok nekik, amiket a szüleik nem engednének meg.

– Biztosan ezért kedvelted Francesco bácsit is – jegyzem meg. – Tőle kaptad az íjat és a nyilakat.

Aida szeretetteljesen elmosolyodik.

– Mindig is rajongtam érte.

Én is. Csakhogy két évvel az után a bizonyos ajándék után elvesztettük őt. A Bratva levágta az ujjait, és élve elégette. Ezután két évig tartó vérfürdő következett az oroszokkal. Apám úgy dühöngött, ahogy még soha nem láttam azelőtt. Elkergette az oroszokat a területükről a város nyugati oldalán, és bosszúból nyolc emberüket megölte. Azt nem tudom, mit csinált azzal a bratokkal, aki felgyújtotta Francesco bácsit, de emlékszem, hogy aznap este csupa vér volt az inge, amikor hazajött – annyira, hogy fehér rész nem is látszott rajta.

Még mindig megvan a nagybátyámtól kapott, kedvenc ajándékom: egy Szent Eusztákot ábrázoló, kis aranymedál. Mindennap a nyakamban lóg.

Francesco bácsi jó ember volt: vicces és elbűvölő. Mindennel kapcsolatban szenvedélyes. Imádott főzni és teniszezni. Többször elvitt engem és Nerót a teniszpályára, hogy kettő az egy ellen játsszunk, és minden alkalommal szarrá vert bennünket. Nem volt magas, inkább zömök, de úgy volt képes a pálya leghátsó sarkába ütni a labdát, hogy még épp a vonalon belül maradt. Képtelenség volt visszaütni. Nero meg én megizzadtunk, lihegtünk, és valahányszor együtt játszottunk, megesküdtünk, hogy ez lesz az az alkalom, amikor végre legyőzzük őt.

Néha azt kívánom, bárcsak visszajönne egy napra, hogy megnézze, milyen felnőtt lett belőlünk. Hogy egyenrangú társként beszélgessünk.

Néha ugyanezt kívánom anyámnak is.

Soha nem látta, mivé lettem.

Kíváncsi vagyok, vajon boldog lenne-e.

Sosem szerette a maffiaéletet. Nem vett róla tudomást, úgy tett, mintha nem tudná, mit csinál a férje. Koncertzongorista volt, amikor apám először megpillantotta a színpadon. Azután fáradhatatlanul üldözni kezdte. Apám sokkal idősebb volt nála. Biztosra veszem, hogy anyámat lenyűgözte a nyelvtudása – három nyelven beszél –, a műveltsége és a választékos beszédmódja. Biztos, hogy hatással volt rá az őt körülvevő tekintély is. Apám akkor már Chicago donja volt, az egyik legbefolyásosabb ember a városban. Anya imádta azt, aki volt, azt viszont nem, amit csinált.

Vajon mit gondolna rólunk? Arról, amit tettünk?

Mi csak létrehoztunk egy hatalmas ingatlanberuházást a South Shore-on. Vajon lenyűgözné őt, vagy azt gondolná, hogy minden épületet olyan pénzből építettünk, amelyhez vér tapad? Vajon csodálná az építményeket, vagy félne, vajon hány csontváz nyugszik az alapjaiban?

A csapos leteszi az italt Dante elé.

– Hozhatok még valakinek valamit? – kérdezi.

– Igen! – vágja rá azonnal Aida.

– Naná! – ért egyet vele Nero.

– Én nem kérek – felelem. – Én megyek.

– Hová ez a nagy sietség? – kérdezi Nero.

– Sehová – vonom meg a vállam.

Nem tudom, hogy magyarázzam el, hogy türelmetlen és nyugtalan vagyok. Talán féltékeny is, amiért Dante elutazik Párizsba a feleségével. Talán irigylem Aidát és Nerót. Olyan biztosnak tűnnek, mint akik megtalálták az útjukat, és boldogok az életben.

Én nem vagyok az. Nekem fogalmam sincs, mi a francot csinálok.

Dante feláll, hogy kiengedjen a bokszból, ám mielőtt elmennék, magához ölel. Súlyos karjával majdnem összeroppantja a bordáimat.

– Köszönöm, hogy eljöttél ma este! – mondja.

– Ez csak természetes. Küldj nekünk képeslapot!

– Picsába a képeslappal! Nekem csokit küldj! – szól közbe Aida.

Intek neki, aztán Nerónak is.

– Jó ideje nem ivott már bort – mondom a bátyámnak. – Jobb lenne, ha hazavinnéd.

– Jól van, elviszlek – feleli Nero Aidának –, viszont kurvára megbánod, ha a kocsimba hánysz!

– Soha nem tennék ilyet – feleli Aida.

– Már volt rá példa – mordul fel Nero.

Otthagyom őket a bokszban, és kilépek a meleg, chicagói estébe. Nyár van – még este tíz órakor sem csökken jelentősen a hőség.

A folyó közelében vagyunk. Akár haza is sétálhatnék a Randolph Streeten, de inkább a folyópartot választom, elmegyek az éttermek előtt, amelyek fényfüzérei a sötét vízben tükröződnek. Átmegyek a River North negyedbe, ahol az utcák csendesebbek, és kevésbé vannak kivilágítva. Zsebre tett kézzel ballagok. Ez egy jó környék, én pedig két méter magas vagyok. Nem aggódom amiatt, hogy kirabolnak.

Ennek ellenére feszült leszek, amikor sikítást hallok. Körülnézek, honnan jöhet a hang.

Körülbelül ötven méterre tőlem a járdán megpillantok egy szőke lányt, aki egy fekete ruhás férfival dulakodik. A férfi nagy termetű, borotvált fejére az egyik oldalon egy nyíl van tetoválva. Úgy látom, mintha a kocsija nyitott csomagtartójába akarná gyömöszölni a lányt.

A lány az öltözete alapján valamilyen buliba készülhetett, ugyanis miniruhát és tűsarkú cipőt visel. A magas sarok nem segít abban, hogy megőrizze az egyensúlyát, amikor a férfi felemeli a földről, és megpróbálja betuszkolni a csomagtartóba. A lány kiszabadítja az egyik kezét, és hatalmas pofont kever le a férfinak. Olyan nagyot, hogy még én is hallom a csattanását ilyen távolságból. A férfi válaszul még erősebben üti őt pofon.

Na, ez már feldühít. Mielőtt észbe kapnék, hogy mit csinálok, a férfi felé rohanok a járdán.

Éppen sikerült betennie a lányt a csomagtartóba, ám mielőtt lezárhatná a fedelet, oldalról nekirontok. A vállammal ütközöm neki, hátralökve egy kovácsoltvas kerítésnek.

A férfi odacsapódik, ám a következő pillanatban ismét talpra áll, és mindkét öklét felemelve támad rám.

Igazság szerint nincs nagy tapasztalatom a verekedésben – még csak három vagy négy összetűzésben vettem részt, Nero viszont már legalább százban. Ennek ellenére baromi magas srác vagyok, és hosszú a karom. És mivel két idősebb fivérem van, megtanultam egyet s mást a küzdelemről.

A fickó villámgyorsan támad rám, ide-oda repked az ökle. Magam elé emelem a karomat, és többnyire hárítom is az arcomra irányuló ütéseit. Néhány találatot bevisz a testemre, ami nem valami kellemes érzés, de közben folyton figyelem, mikor tudok visszatámadni. Amikor egy újabb vad jobbegyenest küld az arcom felé, oldalra lépek, és bal kézzel a szeme közé ütök. Ettől hátrarándul a feje, de még így is visszatámad, csak már nem olyan nagy erővel.

Széles, ronda arca van. A fogai elszíneződtek, a bőrének olyan színe van, mint a nyers kenyértésztának. Dühösen vicsorog rám, izzad és zihál, miközben erős ütéseket küld felém, de azok nem érik el az arcomat.

Én nem vagyok mérges. Igazság szerint percről percre egyre hidegebb és számítóbb leszek. Azon kapom magam, hogy úgy elemzem, mintha egy videójáték szereplője lenne. Keresem a módját, hogyan tudnám a leggyorsabban elintézni.

Ismét ütni kezdem, ezúttal az arcát és a hasát. Minden egyes ütés erőteljes és megfelelő, mintha egy bokszzsákot püfölnék. Valahányszor a seggfej felnyög, igazi öröm tölt el.

